Többen meghaltak a kormányerõk és a lázadók szövetségeseinek összecsapásaiban
Legalább 45 harcos életét vesztette a kormányerõket támogató csapatok és a lázadók pártfogását élvezõ dzsihadisták közötti összecsapásokban Szíria északnyugati részén - mondta el az Emberi Jogok Szíriai Megfigyelõközpontja (OSDH) nevû, brit székhelyû szervezet kedden.
A harcok a Hajat Tahrír as-Sám dzsihadista szövetség hajnali támadását követõen robbantak ki Hama tartomány északi részén. Az összecsapásokban 31 dzsihadista és lázadó, valamint a kormányerõket támogató csapatok 14 tagja vesztette életét.

"A kormányerõk megfutamították a dzsihadistákat" - jelezte a megfigyelõközpontot vezetõ Rámi Abder-Rahmán. Az OSDH értesüléseit a SANA szíriai állami hírügynökség is megerõsítette.

Bár az elmúlt napban csökkent a két tábor közötti harcok intenzitása, kedden újraindították a légicsapásokat Hama északi részén és a szomszédos Idlíb tartományban - számolt be a megfigyelõközpont. A bombázásban egy civil meghalt Idlíb déli részén.

Idlíbet az elmúlt hetekben szinte napi rendszerességgel bombázta a damaszkuszi kormány és orosz szövetségese. A felkelõk kezén lévõ területek egy úgynevezett feszültségcsökkentési övezet részei, amelynek létrehozásáról tavaly szeptemberben egyezett meg Moszkva és Ankara.

Április vége óta több mint négyszáz civil vesztette életét a körülbelül hárommillió lakosú térségben, és 270 ezren kényszerültek elhagyni otthonaikat - értesült az OSDH és az ENSZ. A megfigyelõközpont úgy tudja, hogy a felkelõk és a dzsihadisták 700 harcost, a kormányerõk és szövetségeseik pedig 570 katonát vesztettek ezalatt.

A 2011-ben kezdõdött szíriai konfliktusban több mint 370 ezren haltak meg és milliók váltak földönfutóvá.
Szíria konfliktus